Дзіўна, але разыходзіцца ніхто не пажадаў. Затое ўжо да поўдня 11 кастрычніка каля будынка суда было больш за тысячу чалавек. Як звычайна, па натоўпе хутка разляталіся ўсе апошнія навіны аб працэсе, звычайна моцна скажоныя. У нейкі момант натоўп не прапусціў жонку Гапановіча у залу, мяркуючы, што тая нейкім чынам можа паўплываць на змякчэнне прысуду мужу. Жонка, зрэшты, таксама дрэнна разумела небяспеку запалу. Замест таго каб пакорліва выслухаць абразы абураных людзей і адправіцца па сваіх справах, жанчына зачарпнула рукою пяску і кінула яго ў найбліжэйшых да яе гараджан…